Representantforslag 77 S - bruk av elmotor på vann under to kvadratkilometer

Norges Jeger- og Fiskerforbund (NJFF) viser til representantforslag om bruk av elmotor på båt på vann under to kvadratkilometer (Dok. 8: 77 S (2017-2018).

## Bruk av elmotor på mindre vann gir muligheter for nye brukergrupper

NJFF støtter argumentasjonen til forslagsstillerne om at elmotor på båt på mindre vann på mange måter kan sidestilles med bruk av elsykkel, og at dette bør gjenspeiles i lovverket. Elmotoren er nærmest støyfri og forurenser ikke, men kan bidra til å flere kommer seg ut og bruker de mindre vannene i større grad.

Sett fra et fiskerståsted vil en åpning for bruk av mindre elmotorer på båt på vann mindre enn to kvadratkilometer gjøre det enklere for dorgefiskere og andre å komme seg ut for å drive med sin aktivtet.

## Behov for rammer

NJFF ser et behov for å legge en ramme for bruk av elmotor på båt på de mindre vannene, enten i form av en størrelsesbegrensning på motoren eller i form av en øvre fartsbegrensning. Dette for å forebygge mot mulige brukerkonflikter og sikre at en åpning i loven for å bruke elmotor på båt på vann mindre enn to kvadratkilometer utvikler seg til å bli en arena for fartsrelatert aktivitet.

## Generell adgang i motorferdselsloven – beste løsning

Det er to alternativer for å endre motorferdselsloven for å åpne for bruk av elmotor. Det ene er en generell åpning i loven (nytt punkt i § 4), mens det andre er å gi kommunene en adgang for å åpne for dette gjennom forskrift (nytt punkt under § 5)

NJFF foretrekker en løsning som tar utgangspunkt i et nytt punkt i § 4 som gir en generell åpning for bruk av elmotor på de aktuelle vannene. Dette vil klart være den enkleste løsning for fiskere og andre som ønsker å benytte seg av denne muligheten. Da kan de forholde seg til at dette er tillatt med unntak av verneområder eller annet hvor motorisert ferdsel er forbudt eller det gjelder bestemmelser om ferdselsrestriksjoner.

En slik generell åpning fordrer at det tas inn en tilleggsbestemmelse i loven som enten angir en fartsbegrensning eller setter en maksimal størrelse for elmotorene. NJFF mener en løsning der en slik begrensning ligger i loven og knyttet til den generelle åpningen for bruk av elmotor, vil være mest oversiktlig og enklest for den enkelte bruker. Alternativet er å gi kommunene anledning til å fastsette slike begrensninger gjennom forskrift. Da vil det kunne bli svært ulike bestemmelser fra kommune til kommune (og eventuelt også mellom vann i den enkelte kommune). Videre må kommunene gjennomføre en prosess med fastsettelse av forskrift. Dette kan unngås ved velge en løsning med en generell åpning for bruk av elmotor og en generell bestemmelse om fartsbegrensning eller maksimal motorstørrelse direkte i lov (endring av § 4).

Utfordringene med å ta inn en slik begrensning i lov, er at man fastsetter en slik bestemmelse ut fra dagens forhold. Det går normalt rundt 30 år mellom hver gang en lov revideres, og det ligger da en fare for at en slik detaljbestemmelse kan bli utdatert før det er aktuelt å revidere loven. Sannsynligheten for at denne situasjonen oppstår mht motorbegrensninger eller fartsbegrensninger vurderes av NJFF til å være så vidt liten at det ikke bør påvirke en løsning slik vi foreslår.

## Åpne for adgang gjennom forskrift – mulig alternativ løsning

Alternativt kan motorferdselsloven endres slik at kommunene får hjemmel til å fastsette en forskrift som åpner for bruk av elmotor på vann under to kvadratkilometer i kommunen. Kommunene bør da også ha hjemmel til å fastsette krav om fartsbegrensninger eller krav om maksimal størrelse for elmotorene.

En slik løsning fordrer at kommunene faktisk gjennomfører prosessen med fastsettelse av forskrift. Videre vil den medføre et mer uoversiktlig bilde for den enkelte bruker, noe som kan unngås ved å gi en generell åpning i lov.

## Avsluttende merknader

NJFF anmoder om at energi- og miljøkomiteen støtter forslaget om å åpne for bruk av elmotor på vann mindre enn to kvadratkilometer. NJFF mener dette er et forslag som vil bidra til at flere kan benytte båt til fiske eller andre friluftslivsaktiviteter på slike mindre vann uten at det medføre utfordringer med støy eller forurensning.

NJFF mener en løsning med en generell åpning for bruk av elmotor i de aktuelle vannene i motorferdselsloven (§ tillegg i § 4) er den beste og mest oversiktlige løsningen for brukerne. Videre mener vi en lovregulert hastighetsbegrensning er en fortrukket løsning for å sette rammer for bruken av slike båter. Folk flest er kjent med og vant til en fartsgrense på 5 knop langs kysten, noe som taler for å velge en slik løsning også i denne sammenhengen.